02. maj

1519. - Umro Leonardo da Vinci, italijanski vajar, naučnik i slikar, kojeg historičari umjetnosti svrstavaju u najveće genije ljudskog roda.

1567. - Umro dubrovački renesansni pjesnik i dramski pisac Marin Držić.

1860. - U Budimpešti rođen Theodor Herzl, vođa i osnivač cionističkog pokreta, autor djela “Jevrejska država” (1896).

1943. - U Banjoj Luci rođen bh. glumac Mustafa Nadarević.

1945. - Sovjetske trupe osvojile Berlin u Drugom svjetskom ratu.

1960. - Izvršena smrtna kazna nad Amerikancem Carylom Chessmanom, osuđenim za otmicu i silovanje. Čekajući izvršenje presude, koje je osam puta odgađano zahvaljujući upornoj i vještoj odbrani, u zatvoru napisao tri knjige koje su postale bestseleri.

1967. - U Stockholmu počeo da radi Međunarodni sud za ratne zločine Bertranda Russella, koji je kasnije presudio da su SAD krive za agresiju na Vijetnam.

1992. - Po povratku iz Lisabona, na Sarajevskom aerodromu vojnici JNA zarobili predsjednika Predsjedništva BiH Aliju Izetbegovića i držali ga kao taoca u kasarni u Lukavici kako bi obezbijedili povlačenje svojih snaga iz Sarajeva.

- Branitelji Sarajeva odbili napad specijalaca JNA na zgradu Predsjedništva u centru Sarajeva. Uništeno više bornih kola i tenkova te zarobljeno nekoliko specijalaca.

1995. - Šest osoba poginulo, 176 ranjeno kada su projektili krajiških Srba pogodili centar Zagreba.

1999. - Avijacija NATO-a u napadima na Jugoslaviju upotrijebila grafitne bombe koje su izazvale raspad elektroenergetskog sistema u Srbiji. Oko 70 posto teritorije Srbije ostalo u mraku.

2000. -U Sijera Leoneu pobunjenici Ujedinjenog revolucionarnog fronta zarobili 500 pripadnika mirovnih snaga UN-a. Zatvorenici u narednom periodu puštani u manjim grupama, a 15. jula, poslije vojne intervencije mirovnih snaga, svi oslobođeni.

2001. - Ronilac Živadin Đorđević izjavio je za list Timočka revija da je u proljeće 1999. iz Dunava izvučena hladnjača s 50 tijela koja su kasnije tajno zakopana u masovnu grobnicu. U narednim mjesecima srbijanska policija otkrila nekoliko masovnih grobnica u kojima su zakopani albanski civili.

2002. - U 72. godini u Sarajevu preminuo poznati bh. pjesnik Izet Kiko Sarajlić. Jedan je od pokretača međunarodne književne manifestacije Sarajevski dani poezije 1962. u organizaciji Društva pisaca BiH.

2004. - Milorad Luković Legija, bivši komandant Jedinice za specijalne operacije (JSO) i prvooptuženi za ubistvo srbijanskog premijera Zorana Đinđića, predao se beogradskoj policiji nakon 14 mjeseci skrivanja. Za organizovanje ubistva premijera Legija je osuđen na 40 godina zatvora, a na istu kaznu osuđen je i neposredni izvršilac ubistva, bivši Legijin zamjenik Zvezdan Jovanović.

2011. - Grupa američkih komandosa ubila je u gradu Abotabatu u Pakistanu Osamu bin Ladena, vođu terorističke organizacije Al-Kaida i organizatora terorističkog napada 11. septembra 2001. u SAD-u.

2014. - U požaru u zgradi Doma sindikata u Odesi, na jugu Ukrajine, poginulo je 48 proruskih demonstranata, više od 200 je ranjeno dok su pripadnici ukrajinskih desničarskih organizacija ubacivali Molotovljeve koktele, a neke su od njih udarali palicama.

2015. - U Münchenu umrla poznata ruska balerina Maja Pliseckaja.